ՄԱՍԻՍԻ ՔԱՂԱՔԱՊԵՏ ԴԱՎԻԹ ՀԱՄԲԱՐՁՈՒՄՅԱՆԻ ՈՒՂԵՐՁԸ

Հունվարի 28-ը Հայոց բանակի օրն է, խորհրդանշական օր մեր երկրի ու ժողովրդի համար:

Հայկական բանակը կազմավորվեց մեր երկրի համար ծանր, ճակատագրական ու օրհասական պայմաններում, երբ վտանգված էր Հայաստանի և Արցախի ներկան ու ապագան:

Մեր բանակը կայացավ հազարավոր նվիրյալ հայորդիների պայքարի, ջանքերի, անձնուրացության գնով: Բանակ, որ թրծվեց պատերազմների բովերում ու դարձավ մեր նորօրյա պատմության հաղթանակների կերտողը, տարածաշրջանում կայունության և խաղաղության երաշխավորը:

Հայ մարտիկի արյան գնով հաստատվեց վերջին տասնամյակների խաղաղությունը, գրվեց հայոց պատմության լուսավոր ու փառապանծ էջերից մեկը։

Սեպտեմբերի 27-ին սանձազերծված պատերազմում մեր բանակը մեկ անգամ ևս ապացուցեց իր մարտունակությունը: 44 օր շարունակ հայ զինվորը հավատարիմ մնաց իր առաքելությանը՝ պայքարել մինչև վերջ և, թեկուզ կյանքի գնով, անառիկ պահել մեր սահմանները: Մեր մարտիկներն առաջնորդվեցին մի սկզբունքով՝ խաղաղություն պիտի լինի միայն մեր հաղթանակով...

Սակայն ընդհատվեց մեր հաղթանակների ուղին, և այս անգամ հարաբերական խաղաղությունը հաստատվեց բազում կորուստների գնով: Հայ ժողովուրդը պարտք է բազմաթիվ անհետ կորածներին ու գերեվարվածներին, հազարավոր հայորդիներին, ովքեր զոհվեցին հանուն մեզ, հանուն այսօրվա և ապագայի: Նրանք ընկան՝ անավարտ թողնելով շատ գործեր, և մենք պետք է ավարտին հասցնենք դրանք, մենք պետք է ուժ գտնենք ապրելու, շտկելու մեր մեջքը, թոթափելու պարտվածի հոգեվիճակը: Մենք պետք է ավելի համախմբված ու միասնական դառնանք՝ հանուն մեր նահատակների հիշատակի, հանուն գալիքի: Եվ պետք է ապրենք այն գիտակցումով, որ անկախ ամեն ինչից, մեր անկախության ու անվտանգության գլխավոր երաշխիքը, պետականության գոյության գրավականը եղել և մնում է հայկական ուժեղ բանակը:

Հավերժ հիշատակ հերոսաբար ընկած մեր հայորդիներին... Արագ ապաքինում վիրավոր տղաներին։ Տղերք, դուք պետք ապրեք ու պայքարեք նաև զոհված հերոս-ընկերների փոխարեն:

Շուտափույթ վերադարձ գերեվարված մեր հայրենակիցներին։

Փա՛ռք ու պատի՛վ մեր հերոսական բանակին, փա՛ռք մեր զինվորին...